钦定古今图书集成/明伦汇编/官常典/第271卷 > 吕希哲
## 钦定古今图书集成/明伦汇编/官常典/第271卷 > 吕希哲

按《宋史吕公著传》：“公著子希哲，字原明，少从焦千之
孙复石介、胡瑗学，复从程颢、程颐、张载游，闻见由是
益广。以荫入官，父友王安石劝其勿事科举，以侥幸
利禄，遂绝意进取。安石为政，将寘其子雱于讲官，以
希哲有贤名，欲先用之。希哲辞曰：‘辱公相知久，万一
从仕，将不免异同，则畴昔相与之意尽矣’。安石乃止。”
公著作相，二弟已官省寺，希哲独滞管库，久乃判登
闻鼓院，力辞。公著叹曰：“当世善士，吾收拾略尽，尔独
以吾故置不试，命也夫！”希哲母贤明有法度，闻公著
言，笑曰：“是亦未知其子矣。”终公著丧，始为兵部员外
郎。范祖禹，其妹婿也，言於哲宗曰：“希哲经术操行，宜
备劝讲。”其父尝称为不欺暗室，臣以“妇兄之故不敢
荐，今将引去，窃谓无嫌。”诏以为崇政殿说书。其劝导
人主以修身为本，修身以正心诚意为主。其言曰：“心
正意诚则身修而天下化。若身不能修，虽左右之人
且不能谕，况天下乎？”擢右司谏，辞，未听，私语祖禹曰：
“若不得请，当以杨畏来之卲为首。”既而不拜。会绍圣
党论起，御史刘拯论其进不由科第，以秘阁校理知
怀州。中书舍人林希又言：“吕大防由公著援引，故进
希哲以酬私恩。凡大防辈欺君卖国，皆公著为之倡，
而公著之恶，则希哲导成之，岂宜污华职？”于是但守
本秩。俄分司南京，居和州。徽宗初，召为秘书少监，或
以为太峻，改光禄少卿。希哲力请外，以直秘阁知曹
州。旋遭崇宁党祸，夺职知相州，徙邢州。罢为宫祠，羇
寓淮、泗间十馀年，卒。希哲乐易简俭，有至行，晚年名
益重，远近皆师尊之。子好问，有传。